Rick Perry

Rick Perry, celým menom James Richard Perry (* 4. marec 1950, Paint Creek, Texas, USA) je americký štátnik, politik a guvernér amerického štátu Texas. 
Životopis.
Potomok piatej generácie Texasanov sa narodil v Paint Creeku, približne 60 míľ () severne od Abilene v západnom Texase, rančerom Josephovi Ray Perrymu a Amelii June, rodenej Holtová. Perryho predkovia sú takmer všetci anglického pôvodu s koreňmi siahajúcimi k pôvodným trinástim kolóniam. Jeho rodina je v Texase od čias Texaskej revolúcie.
Jeho otec bol demokratom a dlhoročným zástupcom Haskell County v Snemovni reprezentantov Texasu. Perry spomenul, že jeho záujem o politiku sa pravdepodobne začal v roku 1961, keď ho jeho otec vzal na pohreb Sama Rayburna, zástupcu v Snemovni reprezentantov. Sam Rayburn bol počas svojej dlhej kariéry krátko hovorcom texaského parlamentu vo veku 29 rokov a neskôr, počas obdobia 17 rokov bol hovorcom Snemovne reprezentantov. Rick Perry bol v detstve skautom, v skautskej organizácii Boy Scouts (BSA) získal viaceré ocenenia.
Absolvoval na strednej škole Paint Creek High School v roku 1968. Po maturite začal štúdium na Texas A&amp;M University, kde bol členom vedenia bratstva Alpha Gamma Rho. V organizácii zastával niekoľko funkcií. Perry ukončil štúdia v roku 1972 s titulom bakalár.
Na začiatku sedemdesiatych rokov bol Rick Perry podomovým predajcom firmy Southwestern Company. "„Čas, ktorý som strávil prácou pre pána Dortch Oldhama (prezidenta Southwestern Company) považujem za jednu z najdôležitejších skúseností v mojom živote,“" povedal v roku 2010 Rick Perry. "„Nie je nič, čo by testovalo Vašu vôľu dosiahnuť cieľ, tak, ako zatvorenie niekoľkých dverí pred Vaším nosom. Oldham učil množstvá mladých ľudí komunikovať rýchlo, jasne a s nadšením a to bola lekcia, ktorá mi odvtedy veľmi dobre poslúžila v mojom ďalšom živote.""
Po absolvovaní vysokoškolských štúdií v roku 1972, Perry bol uvedený do U.S. Air Force a vo februári 1974 ukončil letecký tréning. Následne bol ako C-130 pilot prevelený do 772nd Tactical Airlift Squadron (772. taktická letecká eskadra) na vojenskej základni Dyess Air Force Base. Perryho povinnosti zahŕňali dvojmesačné pôsobenie na základniach RAF Mildenhall v Anglicku a Rhein-Main Air Base v Nemecku. Medzi jeho misie patrili humanitárna misia amerického ministerstva zahraničných vecí pre pomoc obetiam sucha v Mali, Mauritánii a Čade v roku 1974 a o dva roky neskôr humanitárna pomoc obetiam zemetrasenia v Guatemale. V roku 1977 zanechal svoje pôsobenie v Air Force v hodnosti kapitána, vrátil sa do Texasu a spolu so svojím otcom sa začal zaoberať obchodnými aktivitami v pestovaní bavlny, čo bolo rodinnou tradíciou.
Zástupca v Snemovni reprezentantov Texasu.
Rick Perry bol v roku 1984 zvolený do Snemovne reprezentantov Texasu. Bol kandidátom Demokratickej strany za okres 64, ktorý zahŕňal jeho rodné county Haskell. Počas prvých troch dvojročných období svojho pôsobenia pracoval vo výbore pre House Appropriations and Calendars. Spriatelil sa s vekovo príbuznou zástupkyňou liberálnych demokratov, Lenou Guerrero z Austinu, ktorá viac z osobných dôvodov podporovala Perryho znovuzvolenie v roku 2006.
V roku 1987 Perry hlasoval za návrh zákona na zvýšenie daní v sume $5.7 miliónov dolárov, navrhnutý republikánskym guvernérom Billom Clementsom. V roku 1988 Perry podporoval Al Gorea v demokratických prezidentských primárkach. A v roku 1989 oznámil, že prestupuje a stáva sa členom Republikánskej strany. 
Komisár pre poľnohospodárstvo.
V roku 1990 Perry vyzýval Jima Hightowera, Komisára pre poľnohospodárstvo za Demokratickú stranu. V priebehu roku 1990 bol Hightowerov úrad podrobený vyšetrovaniu FBI pre korupciu a úplatkárstvo. V roku 1993 boli vznesené tri obvinenia za využívanie verejných fondov na politické účely, hoci samotný Hightower nebol obvinený. Perry tesne porazil Hightowera v novembri roku 1990.
Perry bol zodpovedný za podporu predaja texaských farmárskych výrobkov do ďalších štátov Únie a do zahraničia, ako aj za kontrolu kalibrácie váh a mier, napríklad na benzínových pumpách, alebo potravinárskych obchodoch.
V roku 1994 bol znovuzvolený ako Komisár pre poľnohospodárstvo, získal 2 546 287 hlasov (62 percent), zatiaľ čo demokrat Marvin Gregory len 1 479 692 hlasov (36 percent). Liberálovi Clyde L. Garlandovi odovzdalo hlas zvyšných 85 836 voličov (2 percentá).
Zástupca guvernéra Texasu.
Perry sa v roku 1998 rozhodol, že nebude po tretíkrát kandidovať na úrad Komisára pre poľnohospodárstvo, ale že bude kandidovať na úrad zástupcu guvernéra s cieľom nahradiť odchádzajúceho demokrata Boba Bullocka. Perry zvíťazil s počtom hlasov 1 858 837 (50,04 percenta) nad demokratom Johnom Sharpom, ktorý získal 1 790 106 hlasov (48,19 percent). Liberál Anthony Garcia bol tretím so ziskom 65 150 hlasov (1.75 percent). Perry sa tak stal prvým republikánskym zástupcom guvernéra v období po Občianskej vojne a rekonštrukcii. Svoj úrad prevzal 19. januára 1999.
Guvernér Texasu.
Perry prevzal úrad guvernéra 21. decembra 2000, po tom, ako rezignoval George W. Bush, ktorý sa pripravoval na prevzatie úradu prezidenta Spojených štátov. Bol potvrdený v úrade guvernérskymi voľbami v roku 2002, kde získal 57,80 % hlasov, protikandidát businessman Tony Sanchez 39,96 %. V ďalších guvernérskych voľbách v roku 2006 bol opätovne zvolený. Voči Perrymu kandidovali traja oponenti, so ziskom 39 % všetkých hlasov sa stal víťazom. Druhý v poradí, Chris Bell získal 29,8% podporu. Po voľbách v roku 2010 sa Perry stal prvým texaským guvernérom, ktorý bol zvolený na tri volebné obdobia, zvíťazil s výsledkom 54,97 %, protikandidát Bill White získal 42,48 % všetkých hlasov.
V legislatívnom období 2001 Perry vetoval 82 návrhov zákonov, viac ako ktorýkoľvek iný guvernér v histórii legislatívy štátu Texas v období po ukončení Občianskej vojny. 
Kandidát na prezidenta USA.
Do roku 2011 Perry neustále odmietal ašpirácie na vyššiu politickú funkciu. V apríli roku 2008 vyhlásil v televíznej show Kudlow &amp; Company na kanáli CNBC, že by nesúhlasil s faktom, aby bol viceprezidentom v McCainovej administratíve. Ďalej dodal, že ako guvernér Texasu má "najlepšiu prácu na svete". Možnosť kandidatúry odmietal pri viacerých oficiálnych príležitostiach. 
27. mája 2011 o možnosti kandidatúry prehlásil "budem o tom premýšľať... Ale myslím na množstvo ďalších vecí".
V auguste 2011 Perry začal svoju kampaň na úrad prezidenta Spojených štátov. Po počiatočných úspechoch prišiel pokles v rebríčkoch popularity. Podľa komentátorov bol zapríčinený menej presvedčivým výkonom v televíznych debatách prezidentských kandidátov, napriek skutočnosti, že na stretnutiach s voličmi zanechal výborný dojem.
6. decembra 2011 Perry zverejnil video na YouTube s názvom "Strong". Obsahom videa boli jeho svetonázorové myšlienky, ako aj kritika Obamovej administratívy. 
19. januára 2012 oznámil svoje odstúpenie z kampane a podporu Newta Gingricha.
Politické názory.
Rick Perry si často pri svojích vyjadreniach nekladie servíku pred ústa. V auguste 2011 označil kroky šéfa FEDu za "takmer vlastizradu". 23. novembra na stretnutí prezidentských kandidátov vo Washingtone, D.C. , spolu so šiestimi kandidátmi na úrad prezidenta oznámil národu: „Amerika musí znova začať dôverovať Bohu, aby mohla obstáť ako národ.“ Na adresu Turecka sa v januári 2012 vyjadril: „Keď máte krajinu, ktorej podľa mnohých vládnu islamskí teroristi, tak nastal čas prehodnotiť jej členstvo v NATO a zastaviť našu zahraničnú pomoc pre túto krajinu.“. Výstavbu hraničnej bariéry, 1200 míľového plotu na hranici s Mexikom označil ako "idiotizmus".
Literárna činnosť.
Rick Perry je autorom dvoch kníh:
Osobný život.
V roku 1982 sa Perry zosobášil s Anitou Thigpenovou, svojou láskou z detských čias, ktorú poznal už od základnej školy. Vychovali spolu dve deti, Griffina a Sydney. Anita Perry absolvovala medicínsky odbor na West Texas State University. Bola iniciátorkou množstva medicínskych podujatí, napríklad Nadácie Anita Thigpen Perry na University of Texas Health Science Center v San Antoniu, ktorá sa zameriava na výživu, kardiovaskulárne ochorenia, a raný vývoj dieťaťa.
Anita tiež pomáhala rozvíjať činnosť Texas Conference for Women (Texaská ženská konferencia).
Externé odkazy.
Americké a zahraničné médiá 
Miestne médiá